Щоджэн Леонид и усэхэр
Майе
Майм
щхъуэкIэплъыкIэуэ
Зыкъихуэпащ,
Сэри дахэкIейуэ
Нобэ зысхуэпащ.
Сэ май дахэм
И уэрэд жысIэнущ,
Сэ май дахэм папщIэ
Сыкъэфэнущ.
Нобэ гуфIэгъуитI,
Ей зо, зэтехуащ,
Сэри си цIэр Майещ
Майм сыкъалъхуащ.
Майм къалъхуа псори
Мэхъур дахэкIей,
Майм къалъхуа псори
Мэхъур къэфэрей,
Майм къалъхуа псоми
Уэрэд жаIэрей.
Дохутыр цIыкIу
Сэ си гуащэм
И щхьэр
Нобэ Iейуэ
Къеузащ,
Арти, а тхьэмыщкIэм
Сыт сщIэнт — сеIэзащ.
И пщтырагъри
Къэспщащ,
И щхьэ узыми
Сепщащ.
Мис итIанэ
Гуащэ цIыкIур
Гущэ цIыкIум
Хэспхэжащ.
И нэр зэтырипIэри,
IэфIу жеижащ.
Мис апхуэдэуэ
Хъужащ,
Гуащэр
Узыншэ
Хъужащ.
Абы щхьэкIэ
Сэри сыкъэгуфIащ.
Ди мамыжьыр къэкIуэжащ
Ди мамыжьыр
КъэкIуэжащ,
Шэ куэд къихьри
КъэкIуэжащ.
Нани сэри
Дыпежьащ,
Ди мамыжьым
Дыпежьащ.
Нанэ пэгуныр
Къищтащ,
Сэри зы фалъэ
Къэсщтащ.
КIущэ цIыкIури
КъэтIысащ,
Ди гъунэгъуу
КъэтIысащ.
Iейуэ лъаIуэу
КъэтIысащ,
Шэ ефэну
КъэтIысащ.
Ауэ фалъэ
ИмыIыгъ,
Ауэ шхэну ари магъ,
Шэ ефэну магъ.
Си уэрэд
СедэIуащ, седэIуащ,
Жыгхэм жаIэм
СедэIуащ.
СедэIуащ, седэIуащ,
Бзухэм жаIэм
СедэIуащ.
СедэIуащ, седэIуащ,
Уэшхым жиIэм
СедэIуащ.
Зэхэсхащ, зэхэсхащ,
Псоми жаIэр
Зэхэсхащ.
Я уэрэдщ, я уэрэдщ,
Псоми я бзэр
Я уэрэдщ.
Си уэрэдщ, си уэрэдщ,
Сэри си бзэр
Си уэрэдщ.
Си бзэ дахэр
Си уэрэдщ,
Адыгэбзэр
Си уэрэдщ.
Санэ бэв
Санэм уэшхи
Къытешхащ,
Санэм дыгъи
Къытепсащ,
Уэшхи фIыуэ
къытешхати,
Дыгъи фIыуэ
къытепсати,
Санэр мы гъэм
БэвIей хъуащ.
Санэ хужьыри
Бэгъуащ,
Санэ плъыжьыри
Бэгъуащ.
Хужьыри IэфIыбзэщ,
Плъыжьыри
IэфIыбзэщ.
Зэи хуэмыдэу санэр
Мы гъэм бэвIей хъуащ.
Ди унагъуи,
Ди гъунэгъуи,
Псоми санэр
ярикъуащ.
Къуажэм сыкIуэжынщ
Ди Нанэ Iейуэ
Сыхуэзэшащ,
Ди Дади Iейуэ
Сыхуэзэшащ,
КIущэ нагъуи
Сигу къэкIащ,
Ди хьэ Мыщи
Сигу къэкIащ,
Псори, псори
Iейуэ сигу къэкIащ.
Сэ пщэдей,
Тхьэмахуэм,
Къуажэм
сыкIуэжынущ,
Мис итIанэ псори
Псори гуфIэжынущ:
Нани гуфIэжынщ,
Дади гуфIэжынщ,
Ди хьэ Мыщи,
КIущэ нагъуи
ГуфIэжынщ.
ГуфIэжынщи, псори
Сэ къыспежэжьэнщ,
Махуэ псокIэ
Сэ сыгуфIэу
Ахэм сахэтынщ.
НанитI
Нанэ дахэу
Нобэ
Сэ сыкъихуэпащ,
Нобэ япэу
Нанэ садикым
Сишащ.
Садым нэгъуэщI
Нанэ
ГуфIэу къытпежьащ,
Иджы сиIэщ
Сэ нанитI —
Зыр ди унэ
Нанэщ,
Зыр ди садик
Нанэщ.
ТIуми фIыуэ
Сыкъалъагъу,
Сэри тIури
ФIыуэ,
ФIы дыдэу
Солъагъу.
Жэщ
ЩIакIуэ фIыцIэ
ЩитIэгъауэ,
Жэщым щIылъэм
КъыщекIухь,
Жейр и къэпым
Из къищIауэ
Къуажи, жыли
Щырекъухь.
Сабий цIыкIухэр
Жеижауэ
ПщIыхьым IэфIу
Хэтщ,
Ауэ мазэр
Къэушауэ
Лыду уэгум
Уэму итщ.
Пщэдджыжьым
Джэджьей цIыкIухэр
Къэушауэ,
КIийуэ пщIантIэм
Къыщажыхь,
Хьэпшыр цIыкIур
Къэгубжьауэ,
Джэджьей цIыкIухэм
ТохъущIыхь:
«Фэ Iей цIыкIухэр
ФыщыкIауэ,
ПхъэнкIийр
Уафэм дывопхъей,
Сэ нэху щыхукIэ
Сыплъыращи,
Фысабыри,
Сывгъэжей».
Зыдогъасэ
Си шыпхъу Динэ,
Динэ цIыкIум
Уэрэд жиIэуэ
Зегъасэ,
Си дэлъху Мэдэ,
Мэдэ цIыкIум
Дахэу къафэуэ
Зегъасэ,
Сэ пшынауэу
Зызогъасэ.
Зыдогъасэ,
Зыдогъасэ,
Дэ зэгъусэу
Зыдогъасэ,
Дэ дегугъуу
зыдогъасэ,
Концерт ттыну
Зыдогъасэ.
ИлъэсыщIэр
Къызэрысу
Япэ утыку
Дыкъихьэнущ,
Дэ ди хъуапсэр
ДгъэзэщIэнущ,
Дызэгъусэу
Концерт ттынущ.
Псори, псори гуфIэу
Дэ Iэгу
Къытхуеуэнущ.
Зыдогъасэ,
Зыдогъасэ,
Дэ зэгъусэу
Зыдогъасэ,
Дэ дегугъуу
Зыдогъасэ,
Концерт ттыну
Зыдогъасэ.
Сэ сыкъофэ
Фащэ щыстIэгъауэ,
Пшынэм сыкъыдофэ,
Сэ сыдихьэхауэ,
Джэрэзу сыкъофэ.
Сыкъофэ, сыкъофэ
Сэ сыдихьэхауэ,
Сыкъофэ, сыкъофэ,
Джэрэзу сыкъофэ.
«УвыIэж зэ!» — жери,
Си анэр мэшхыдэ,
«АдыгэлIщ мыр» —
жери,
Iэгу къысхуоуэ Дадэ.
Сыкъофэ, сыкъофэ
Сэ сыдихьэхауэ
Сыкъофэ, сыкъофэ,
Джэрэзу сыкъофэ.
